Medebeskuldigde dien klag van intimidasie in teen Mooinooi-‘meesterbrein’ | Maroela Media
Medebeskuldigde dien klag van intimidasie in teen Mooinooi-‘meesterbrein’
Koos Strydom in die hooggeregshof in Mogwase (18 September 2018). Foto: Landi Slatter
Die medebeskuldigde in die saak oor die moord op Mandie Janse van Rensburg het ’n klag van intimidasie teen Koos Strydom (53), hoofbeskuldigde in dié moordsaak, aanhangig gemaak.
Die medebeskuldigde mag nie in dié stadium geïdentifiseer word nie aangesien hy een van dié is wat van verkragting aangekla word in die sogenaamde Mooinooi-moordsaak rakende die opspraakwekkende moord op Joey en Anisha van Niekerk. Strydom word in daardie saak as die “baasbrein” agter die moorde bestempel.
Adrian Nell, Strydom se regsverteenwoordiger, het aan Maroela Media gesê die vrou wat Dinsdag begin getuig het en nie geïdentifiseer wil word nie, het haar getuienis Woensdagoggend voortgesit. Die staat het teen Woensdagmiddag begin om sy tweede getuie, ook ŉ werknemer van Strydom, te ondervra.
Dié getuie was ook ŉ medebeskuldigde in die Mooinooi-saak, maar die klagte teen hom is intussen teruggetrek. Hy is sedertdien in ŉ getuiebeskermingsprogram geplaas.
“Die getuie beweer hy het dreigemente ontvang toe hy saam met hulle [Strydom en die medebeskuldigde] in die selle was,” het Nell gesê.
Maroela Media het vroeër berig Strydom en sy medebeskuldigde word aangekla van moord, sameswering om moord te pleeg, roof met verswarende omstandighede, die onwettige besit van ŉ vuurwapen en die onwettige besit van ammunisie. Strydom staan ook tereg op ŉ bykomende klag van intimidasie.
Strydom en die medebeskuldigde het onskuldig gepleit op alle klagte teen hulle.
Staatsaanklaer Rodger Muraume het Dinsdag in die hof gesê dat Janse van Rensburg ŉ deel van haar kleinhoewe aan Strydom sou verkoop en die twee het lewenspolisse ter waarde van R1,8 miljoen op die ander uitgeneem as sekuriteit.
Strydom het gevolglik ná Janse van Rensburg se moord op 24 Junie 2014 die R1,8 miljoen ontvang. ŉ Amptelike nadoodse ondersoek het bevind dat Jansen van Rensburg gesterf het weens ŉ skietwond aan haar kop. Sy is doodgeskiet in ŉ voorval wat aanvanklik as ŉ plaasaanval bestempel is.
Trollip aanvaar hofuitspraak
Rentekoerse waarskynlik onveranderd te midde van sukkelende ekonomie
leser · 6 maande gelede
skelm, geldgierig, laag, agterbaks, sies, sies
Lizzy · 6 maande gelede
Die waarheid kom altyd uit nè. Hoop julle kry wat julle toekom, almal van julle skuldiges.